Mosaïek: Jou volledige gids | Maroela Media
deur Karin Wainwright
Hordes mense word meegesleur deur die wêreldwye mosaïekkoors, maar min boeke bied nuttige inligting en wenke asook die tipiese slaggate waarin jy kan trap. Baie inligting oor die internet is algemeen en onduidelik en min hou die Suid-Afrikaanse kunstenaar in gedagte.
Met hierdie boek deel Karin Wainwright al die geheime van die mosaïekkuns. Sy bied 25 stap-vir-stap unieke en besonderse projekte met hope wenke en nuttige inligting. Die projekte kan vir die huis of as geskenke gemaak word en sluit onder meer ŉ strykyster, babaskoene, eksotiese teeliggies, klippiesplaveiselblok en stapklippe vir jou tuin in.
Hier is ŉ projek vir ieder en elk- of jy nou gesout of ŉ groentjie is!
Karin Wainwright is ŉ musiekkunstenaar wat in die Kaapse wynlande woon en werk. Sy maak mosaïek en bedryf ŉ werkende mosaïekateljee nou al twaalf jaar lank, en het gedurende daardie tydperk ŉ verskeidenheid kunspryse ingepalm. In 2005 het sy as beoordelaar vir ŉ internasionale uitgewer se glanstydskrif oor mosaïek gedien. Sy het ook by die mosaïekkunsskool in Ravenna en die Menossi Mosaïekskool in Udine gestudeer. Sy het vele internasionale verbindinge en is gemaklik met die gebruik van beide moderne en tradisionele gereedskap en metodes. Sy het verskeie projekte vir plaaslike tydskrifte gedoen en voel geëerd om deel te gewees het van ŉ vorige LAPA-publikasie- Mal oor Mosaïek , wat ook ander kunstenaars insluit. Mosaïek is nie net haar passie nie, maar ook haar werk.